Tiitlikaitsja Hispaania 1:5 allajäämine jalgpalli maailmameistrivõistluste esimeses alagrupikohtumises Hollandile on tekitanud matadooride kodumaal hämmingut ja viha. Hispaania koondise treeneritel ja mängijatel on mõistagi pead norus, kuid ellujäämismäng seisab veel ees.
"Kohtumine Tšiiliga saab olema mäng elu ja surma peale," tuleb nõustuda Xavi arvamusega. Mäng leiab aset kolmapäeval, 18. juunil.
Hispaania koondise kapten Iker Casillas pöördus avalikkuse poole patukahetsusega. "Kaotus oli paljuski minu süü. Tegin karjääri halvima mängu. Palun andestust. Holland mängis samas väga hästi. Vahest on hea, kui sellised asjad juhtuvad. Siis on võimalus reageerida ja meil tuleb juhtunule silma vaadata ning õiged järeldused teha."
Hispaania koondisele löödi viimati 5 või enam väravat ühes mängus 1963. aastal, sõprusmängus Šotimaaga.